Lo & Leduc

**Lo & Leduc** sy es Schwiizer Mundart-Popduo us Bärn. Di beide Musiker heisse Lorenz «Lo» Häberli (* 1986) u Luc «Leduc» Oggier (* 1989).

## Karriere
Dr Lo u dr Leduc hei sech bim 2005 ggründete Bärner Mundart-Ensemble *Pacomé* lehre kenne. Wo de Luc Oggier 2007 aus Sänger u Rapper vo de Band wäge Stimmproblem es haubs Jahr usgfauen isch, isch de Lorenz Häberli aus Ersatz yygsprunge u nächhär aus fests Mitglied drbyblibe.

2009 hei *Pacomé* es ersts Aubum vröffentlicht. Druff sy no so vüu Lieder übrig gsy, drum hei die beide Rapper, denn no aus *Lo & Luc*, drnäbe es eigets Aubum mit em Titu *Update 1.0* aus Gratis-Download usebracht. Scho es haubs Jahr später isch *Update 2.0* äbefalls chostelos über s Internet z haa gsy. S dritte Aubum isch 2012 erschine u isch ufwändiger mit Musig, wo me drzue cha tanze, produziert worde. Ou *Update 3.0* isch nomau frey vrfügbar gsy u dank Songs wie *Räuber u Poli*, wo ou aus YouTube-Video vröffentlicht worden isch, en Erfoug gsy.

No im glychlige Jahr hei d Planige für s erste kommerzieue Aubum vo Lo & Leduc aagfange. A dr Uni hei die beide näbe dr Musig no Germanistik u Geschichte gstudiert. Sie hei mit em Dodo aus Produzänt zämegschaffed, wo scho mit de Steff la Cheffe erfougrych gsy isch. Im Früelig 2014 s Aubum fertig gsy. Mit dr vorhäär vröffentlichte Single *All die Büecher* sy si uf Platz 42 vo de Singlecharts cho, s Aubum *Zucker fürs Volk* isch nach im Erschyne im Apriu uf Platz 3 ygstige u het e Wuche später mit Platz 2 syni Höchstplatzierig gha. S Aubum isch s ganze Jahr i de Charts blybe u isch Aafang 2015 nomau i d Top Ten zrüggkehrt, wiu sich de Song *Jung verdammt* zumene Top-3-Hit entwicklet het. D Single u s Aubum hei Platin-Status erreicht.

Bi de Swiss Music Awards 2015 sy Lo & Leduc d Interpreete mit de meiste Nominierige (Best Group, Best Live Act u Best Talent) gsy. Sie hei d Uszeichnig i aune drü Kategorie gwunne und sy nach em Stress 2008 die zwöite Interpreete, wo drei Awards i eim Jahr gwunne hei. 

Im März 2018 isch dr ändgüutig Durchbruch mit dr Single *079* cho. Dä Song isch i de Schwiizer Hitparade uf Platz 1 u isch meh aus 21 Wuche dert blibe. Drfür isch er mit 3-fach Platin uszeichnet worde.

Im Herbscht 2019 isch iire Song *079* bim Wettbewäärb *[[Die grössten Schweizer Hits]]* ufe erscht Platz choo.

## Biuder

Lo & Leduc - Lo - Nürnberg Bardentreffen 2018.jpg|Dr Lorenz Häberli
Lo & Leduc - Leduc - Nürnberg Bardentreffen 2018.jpg|Dr Luc Oggier
Lo & Leduc - mit Sängerin - Nürnberg Bardentreffen 2018-1.jpg|Lo & Leduc mit de Julia Portmann
Lo & Leduc - mit Band - Nürnberg Bardentreffen 2018-2.jpg|Lo & Leduc mit Begleitband


## Diskografy
**Aubum**
* *Update 1.0* (2009)
* *Update 2.0* (2010)
* *Update 3.0 fin de siècle* (2012)
* *Zucker fürs Volk* (2014)
* *Ingwer und Ewig* (2017)
* *Update 4.0* (2018)

**Lieder**
* *Magma im Arm* (2014)
* *All die Büecher* (2014)
* *Jung verdammt* (2014)
* *Dynamite* (Ira May, Noah Veraguth, Lo & Leduc, 2014)
* *Blaui Peperoni* (2015)
* *Chapeau* (Lo & Leduc & Seven, 2016)
* *Mis Huus dis Huus* (2017)
* *Erfunde* (2017)
* *Für Ingwer und Ewig* (2017)
* *Chileli vo Wasse* (2018)
* *079* (2018)
* *Lug wi mir flüge* (2018)

## Weblink

* D Homepage vo Lo & Leduc

## Fuessnoote